钦定古今图书集成/理学汇编/经籍典/第086卷 > 宋胡一桂翼传举要 > 《易为卜筮书》
## 钦定古今图书集成/理学汇编/经籍典/第086卷 > 宋胡一桂翼传举要 > 《易为卜筮书》

《易》所以知为卜筮书者，以《周礼》三《易》皆掌于太卜之
官而知之。伏羲《易》无文字，只是教人随所占得卦爻，
就卦爻之阴阳上看吉凶。文王周公始有辞，分明说
吉凶，说利不利，又说神怪之象，如“载鬼一车，见豕负
涂”之类以示人，大概是教人以忠孝正顺。如所谓“贞
则利，不贞则不利，贞则吉，不贞则不吉”，无非此意。本
义《坤卦》六五爻“黄裳元吉”之义，便可见当时占法大
旨。横渠先生谓“《易》为君子谋，不为小人谋”，正谓此也。
后之学者不说《易》为卜筮，书者以为卜筮流于技艺，
为《易》耻谈，故只就理上说。虽说得好，但非《易》之本旨，
与《易》初不相干。朱子尝谓卜筮之顷，上通鬼神，下通
事物，精及于无形，粗及于有象，天下道理无不包罩
在其中。开物成务之学，正有赖此，奈何以为非卜筮
之书乎？夫子《文言》《彖传》之类，虽多发明道理，然而《系辞》中教人大衍之数，《河图》之数教人卜筮，《象传》《说卦》
中教人说象，极详且备，人皆由之而未察尔。